Document ID: 31992L0053

ΟΔΗΓΙΑ 92/53/ΕΟΚ ΤΟΥ ΣΥΜΒΟΥΛΙΟΥ της 18ης Ιουνίου 1992 για την τροποποίηση της οδηγίας 70/156/ΕΟΚ περί προσέγγισης των νομοθεσιών των κρατών μελών που αφορούν την έγκριση τύπου των οχημάτων με κινητήρα και των ρυμουλκουμένων τους
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,
την πρόταση της Επιτροπής (1),
Σε συνεργασία με το Ευρωπαϊκό Κοινοβούλιο (2),
Έχοντας υπόψη τη γνώμη της Οικονομικής και Κοινωνικής Επιτροπής (3),
Εκτιμώντας:
ότι είναι σημαντικό να ληφθούν μέτρα με σκοπό την προοδευτική εγκαθίδρυση της εσωτερικής αγοράς μέχρι τις 31 Δεκεμβρίου 1992- ότι η εσωτερική αγορά περιλαμβάνει ένα χώρο χωρίς εσωτερικά σύνορα στον οποίο διασφαλίζεται η ελεύθερη κυκλοφορία εμπορευμάτων, προσώπων, υπηρεσιών και κεφαλαίων-
ότι η οδηγία 70/156/ΕΟΚ (4), θεσπίζει την κοινοτική διαδικασία έγκρισης τύπου για οχήματα, κατασκευαστικά στοιχεία και χωριστές τεχνικές μονάδες κατασκευασμένα σύμφωνα με τις τεχνικές απαιτήσεις που περιλαμβάνονται σε επιμέρους οδηγίες και επίσης τον πλήρη κατάλογο συστημάτων, κατασκευαστικών στοιχείων και χωριστών τεχνικών μονάδων για αυτοκίνητα που καλύπτονται από τις οδηγίες αυτές-
ότι ενόψει της εγκαθίδρυσης και λειτουργίας της εσωτερικής αγοράς της Κοινότητας θεωρείται σκόπιμο να αντικατασταθούν τα υπάρχοντα συστήματα έγκρισης τύπου των κρατών μελών από την κοινοτική διαδικασία έγκρισης τύπου-
ότι προκειμένου η εν λόγω διαδικασία έγκρισης τύπου να επιτύχει το στόχο της κατά τον πλέον αποτελεσματικό τρόπο κρίνεται απαραίτητο οι διοικητικές της διατάξεις να καταστούν σαφέστερες και ευρύτερες- ότι προς τούτο οι διατάξεις αυτές πρέπει ιδίως να επιτρέπουν να επιτυγχάνεται η έγκριση τύπου ολοκλήρου οχήματος συγκεντρώνοντας τις εγκρίσεις των συστατικών του συστημάτων, κατασκευαστικών στοιχείων και χωριστών τεχνικών μονάδων, εφόσον το επιθυμεί ο κατασκευαστής, και, στην περίπτωση οχημάτων που κατασκευάζονται σε διαφορετικά στάδια από διάφορους κατασκευαστές, συγκεντρώνοντας τις εγκρίσεις τύπου των διαφόρων σταδίων ολοκλήρωσης-
ότι ένα όχημα ενδέχεται να συμμορφώνεται με τις διατάξεις της παρούσας οδηγίας αλλά παρόλα αυτά να διαθέτει ορισμένα χαρακτηριστικά τα οποία καταφανώς ενέχουν κίνδυνο για την οδική ασφάλεια- ότι είναι επομένως επιθυμητό να δοθεί η δυνατότητα στα κράτη μέλη να αρνούνται την έγκριση τύπου τέτοιων οχημάτων, να απαγορεύουν την πώληση και θέση σε λειτουργία και να μην χορηγούν άδεια κυκλοφορίας τους- ότι για την τελευταία περίπτωση καθιερώνονται κατάλληλες προϋποθέσεις-
ότι η υποχρεωτική φύση της κοινοτικής διαδικασίας έγκρισης τύπου καθιστά απαραίτητο να υπάρχει δυνατότητα εξαιρέσεων και να καθιερωθούν ειδικές εναλλακτικές διαδικασίες για οχήματα που είτε είναι σχεδιασμένα για ειδικούς σκοπούς είτε κατασκευάζονται σε μικρές σειρές ή ενσωματώνουν νέες τεχνολογίες που δεν καλύπτονται ακόμη από τις διατάξεις των επιμέρους οδηγιών-
ότι προκειμένου να διευκολυνθεί η πρόσβαση στις αγορές χωρών εκτός της Κοινότητας είναι σκόπιμο, υπό ορισμένες προϋποθέσεις, να επιτρέπεται η αποδοχή εγκρίσεων τύπου συστημάτων, κατασκευαστικών στοιχείων και χωριστών τεχνικών μονάδων βασισμένων σε ισοδύναμους διεθνείς κανονισμούς και κανονισμούς τρίτων χωρών- ότι η ισοδυναμία τέτοιου είδους των κανονισμών αυτών πρέπει να καθορίζεται κατ' εφαρμογήν των σχετικών διατάξεων της συνθήκης-
ότι προκειμένου να διασφαλισθεί η αναγκαία διαφάνεια των κοινοτικών διαδικασιών έγκρισης τύπου είναι απαραίτητο να θεσπισθούν διατάξεις σύμφωνα με τις οποίες τα κράτη μέλη κοινοποιούν αμοιβαία και ανακοινώνουν στην Επιτροπή τις αρμόδιες για τις εγκρίσεις τύπου αρχές και τις τεχνικές τους υπηρεσίες καθώς και διατάξεις που αφορούν τα κριτήρια ποιότητας που πρέπει να πληρούν οι τελευταίες-
ότι λόγω του γεγονότος ότι τα παραρτήματα της παρούσας οδηγίας έχουν ολοκληρωθεί μόνο για οχήματα της κατηγορίας Μ1, η εν λόγω οδηγία εφαρμόζεται μόνο για την έγκριση τύπου τέτοιου είδους οχημάτων- ότι είναι σκόπιμο εν αναμονή της ολοκλήρωσης των παραρτημάτων με διατάξεις που θα αφορούν οχήματα όλων των υπολοίπων κατηγοριών, να επιτραπεί στα κράτη μέλη να εξακολουθούν να εφαρμόζουν τα εθνικά τους συστήματα έγκρισης τύπου όσον αφορά τέτοιου είδους οχήματα, σύμφωνα με τις διατάξεις του άρθρου 10 της οδηγίας 70/156/ΕΟΚ-
ότι προκειμένου να καταστεί δυνατή η ομαλή, τόσο από τεχνικής όσο και από διοικητικής πλευράς, μετάβαση από το παρόν προαιρετικό καθεστώς κοινοτικών απαιτήσεων στην υποχρεωτική διαδικασία έγκρισης τύπου που θεσπίζεται με την παρούσα οδηγία, είναι σκόπιμο να δοθεί στους κατασκευαστές δυνατότητα επιλογής μεταξύ της διαδικασίας της παρούσας οδηγίας και εκείνης του άρθρου 10 της οδηγίας 70/156/ΕΟΚ για χρονικό διάστημα τριών ετών- ότι εγκρίσεις τύπου που χορηγούνται κατ' εφαρμογήν της τελευταίας διαδικασίας εξακολουθούν να ισχύουν μέχρι τις 31 Δεκεμβρίου 1997-
ότι οι προαναφερθείσες μεταβατικές διατάξεις δεν επιτρέπουν στα κράτη μέλη να παραχωρούν παρεκκλίσεις από τις διατάξεις των επιμέρους οδηγιών που βασίζονται στην πλήρη εναρμόνιση,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 70/156/ΕΟΚ τροποποιείται ως εξής:
1. Τα άρθρα 1 έως 16 αντικαθίστανται από το ακόλουθο κείμενο:
"Άρθρο 1
Πεδίο εφαρμογής
Η παρούσα οδηγία εφαρμόζεται στην έγκριση τύπου των οχημάτων με κινητήρα και των ρυμουλκουμένων τους, που κατασκευάζονται σε ένα ή περισσότερα στάδια καθώς και των συστημάτων κατασκευαστικών στοιχείων και χωριστών τεχνικών μονάδων που προορίζονται για χρήση σε τέτοιου είδους οχήματα και ρυμουλκούμενα.
Δεν εφαρμόζεται:
- στην έγκριση τύπου μεμονωμένων οχημάτων. Εντούτοις, τα κράτη μέλη τα οποία χορηγούν τέτοιου είδους εγκρίσεις, δέχονται οποιαδήποτε ισχύουσα έγκριση τύπου συστήματος, κατασκευαστικού στοιχείου, χωριστής τεχνικής μονάδας ή ημιτελούς οχήματος που χορηγείται βάσει της παρούσας οδηγίας και όχι δυνάμει των σχετικών εθνικών διατάξεων,
- στα τετράκυκλα, κατά την έννοια του άρθρου 1 παράγραφος 3 της οδηγίας 92/61/ΕΟΚ του Συμβουλίου, σχετικά με την έγκριση τύπου των δίτροχων ή τρίτροχων οχημάτων με κινητήρα (5)().
(6)() ΕΕ αριθ.L 225 της 10. 8. 1992, σ. 72.
Άρθρο 2
Ορισμοί
Για τους σκοπούς της παρούσας οδηγίας:
- ως "έγκριση τύπου " νοείται η διαδικασία σύμφωνα με την οποία ένα κράτος μέλος πιστοποιεί ότι ένας τύπος οχήματος, συστήματος, κατασκευαστικού στοιχείου ή χωριστής τεχνικής μονάδας πληροί τις σχετικές τεχνικές απαιτήσεις της παρούσας οδηγίας ή επιμέρους οδηγίας περιλαμβανομένης στον εξαντλητικό κατάλογο του παραρτήματος IV ή XI,
- ως "έγκριση τύπου σε πολλαπλά στάδια " νοείται η διαδικασία σύμφωνα με την οποία ένα ή περισσότερα κράτη μέλη πιστοποιούν ότι, ανάλογα με τη φάση ολοκλήρωσης, ένας ημιτελής ή ολοκληρωμένος τύπος οχήματος πληροί τις σχετικές τεχνικές απαιτήσεις της παρούσας οδηγίας,
- ως "όχημα " νοείται οποιοδήποτε όχημα με κινητήρα που προορίζεται για οδική χρήση ολοκληρωμένο ή ημιτελές, το οποίο έχει τουλάχιστον τέσσερις τροχούς και είναι σχεδιασμένο για μέγιστη ταχύτητα που υπερβαίνει τα 25 km/h, και τα ρυμουλκούμενά του, εξαιρουμένων οχημάτων τα οποία κινούνται επί τροχιών, γεωργικών και δασικών ελκυστήρων και όλων των κινητών μηχανισμών,
- ως "βασικό όχημα " νοείται οποιοδήποτε ημιτελές όχημα, του οποίου ο αναγνωριστικός αριθμός οχήματος διατηρείται και κατά τη διάρκεια των επόμενων σταδίων της διαδικασίας έγκρισης τύπου σε πολλαπλά στάδια,
- ως "ημιτελές όχημα " νοείται οποιοδήποτε όχημα το οποίο χρειάζεται να συμπληρωθεί με ένα τουλάχιστον περαιτέρω στάδιο προκειμένου να πληρούνται οι σχετικές απαιτήσεις της παρούσας οδηγίας,
- ως "ολοκληρωμένο όχημα " νοείται εκείνο που προκύπτει από τη διαδικασία έγκρισης τύπου πολλαπλών σταδίων το οποίο πληροί όλες τις σχετικές απαιτήσεις της παρούσας οδηγίας,
- ως "τύπος " οχήματος νοούνται τα οχήματα μιας κατηγορίας τα οποία είναι πανομοιότυπα τουλάχιστον ως προς τα ουσιώδη στοιχεία που προσδιορίζονται στο παράρτημα ΙΙ σημείο Β. Ένας τύπος οχήματος μπορεί να περιλαμβάνει διάφορες παραλλαγές και εκδόσεις, (βλέπε παράρτημα ΙΙ σημείο Β),
- ως "σύστημα " νοείται οποιοδήποτε σύστημα οχήματος όπως φρένα, εξοπλισμός ελέγχου εκπομπών, εσωτερικοί εξοπλισμοί κ.λπ. τα οποία πρέπει να πληρούν τις απαιτήσεις οποιασδήποτε από τις επιμέρους οδηγίες,
- ως "κατασκευαστικό στοιχείο " νοείται διάταξη, όπως ένας προβολέας, που πρέπει να πληροί απαιτήσεις επιμέρους οδηγίας και προορίζεται να αποτελέσει τμήμα ενός οχήματος, η οποία μπορεί να λάβει χωριστή έγκριση τύπου ανεξάρτητα από το όχημα, εφόσον η επιμέρους οδηγία το προβλέπει ρητά,
- ως "χωριστή τεχνική μονάδα " νοείται μια διάταξη, όπως η πίσω προστατευτική διάταξη, που πρέπει να πληροί τις απαιτήσεις επιμέρους οδηγίας και προορίζεται να αποτελέσει τμήμα οχήματος, η οποία μπορεί να λάβει χωριστή έγκριση τύπου μόνο σε σχέση προς έναν ή περισσότερους συγκεκριμένους τύπους οχήματος, εφόσον η επιμέρους οδηγία το προβλέπει ρητά,
- ως "κατασκευαστής " νοείται το πρόσωπο ή ο οργανισμός ο οποίος είναι υπεύθυνος έναντι της αρμόδιας για τις εγκρίσεις τύπου αρχής για όλα τα θέματα που αφορούν τη διαδικασία εγκρίσης τύπου και για τη διασφάλιση της συμμόρφωσης της παραγωγής. Ο κατασκευαστής δεν είναι απαραίτητο να συμμετέχει άμεσα σε όλα τα στάδια της κατασκευής του οχήματος, συστήματος, κατασκευαστικού στοιχείου ή χωριστής τεχνικής μονάδας που αποτελούν το αντικείμενο της διαδικασίας έγκρισης,
- ως "αρμόδια για τις εγκρίσεις τύπου αρχή " νοείται η αρχή ενός κράτους μέλους η οποία είναι υπεύθυνη για όλα τα θέματα που αφορούν την έγκριση τύπου ενός τύπου οχήματος, συστήματος, κατασκευαστικού στοιχείου ή χωριστής τεχνικής μονάδας, εκδίδει και (ενδεχομένως) ανακαλεί πιστοποιητικά έγκρισης τύπου, αναλαμβάνει την επικοινωνία με τις αντίστοιχες αρχές των άλλων κρατών μελών και ελέγχει τη συμμόρφωση του κατασκευαστού προς τις οικείες ρυθμίσεις παραγωγής,
- ως "τεχνική υπηρεσία " νοείται ο οργανισμός ή ο φορέας ο οποίος έχει ορισθεί ως εργαστήριο δοκιμών ή επιθεωρήσεων εξ ονόματος της αρμόδιας για τις εγκρίσεις τύπου αρχής ενός κράτους μέλους. Η λειτουργία αυτή μπορεί να αναλαμβάνεται και από την ίδια την αρχή αυτή,
- ως "έγγραφο πληροφοριών " νοείται το έγγραφο που παρατίθεται στο παράρτημα Ι ή ΙΙΙ της παρούσας οδηγίας ή στο αντίστοιχο παράρτημα επιμέρους οδηγίας, το οποίο καθορίζει τις πληροφορίες που πρέπει να χορηγεί ο αιτών,
- ως "φάκελος πληροφοριών " νοείται ο πλήρης φάκελος ή δελτίο δεδομένων σχεδίων, φωτογραφιών, κ.λπ. που υποβάλλονται από τον αιτούντα στην τεχνική υπηρεσία ή την αρμόδια για τις εγκρίσεις τύπου αρχή όπως καθορίζονται στο έγγραφο πληροφοριών,
- ως "πακέτο πληροφοριών " νοείται ο φάκελος πληροφοριών συν οποιεσδήποτε εκθέσεις δοκιμών ή άλλα έγγραφα τα οποία η τεχνική υπηρεσία ή η αρμόδια για τις εγκρίσεις τύπου αρχή έχει προσθέσει στο φάκελο πληροφοριών κατά τη διάρκεια εκτέλεσης των καθηκόντων της,
- ως "ευρετήριο του πακέτου πληροφοριών " νοείται το έγγραφο στο οποίο καταγράφονται τα περιεχόμενα του πακέτου πληροφοριών με κατάλληλη αρίθμηση ή άλλη σήμανση ώστε όλες οι σελίδες να ανευρίσκονται ευχερώς.
Άρθρο 3
Αίτηση έγκρισης τύπου
1. Η αίτηση έγκρισης τύπου οχήματος υποβάλλεται από τον κατασκευαστή στην αρμόδια για τις εγκρίσεις τύπου αρχή ενός κράτους μέλους. Η αίτηση συνοδεύεται από φάκελο πληροφοριών που περιλαμβάνει τις πληροφορίες οι οποίες απαιτούνται από το παράρτημα ΙΙΙ και από τα πιστοποιητικά έγκρισης τύπου για καθεμία από τις εφαρμόσιμες επιμέρους οδηγίες όπως απαιτούν τα παραρτήματα IV ή XI. Εξάλλου, το πακέτο πληροφοριών σε σχέση με κάθε επιμέρους οδηγία τίθεται στη διάθεση της αρμόδιας για τις εγκρίσεις τύπου αρχής μέχρι την ημερομηνία κατά την οποία ή έγκριση τύπου είτε χορηγείτει είτε απορρίπτεται.
2. Ως εξαίρεση προς την παράγραφο 1, στην περίπτωση όπου δεν υπάρχουν πιστοποιητικά έγκρισης τύπου για καμία από τις σχετικές επιμέρους οδηγίες, τα συνοδευτικά έγγραφα μιας αίτησης περιλαμβάνουν: φάκελο πληροφοριών που παρέχει τις πληροφορίες οι οποίες απαιτούνται από το παράρτημα Ι σε σχέση με τις επιμέρους οδηγίες που αναφέρονται στο παράρτημα IV ή XI και, ενδεχομένως, στο μέρος ΙΙ του παραρτήματος ΙΙΙ.
3. Στην περίπτωση έγκρισης τύπου σε πολλαπλά στάδια οι πληροφορίες που πρέπει να χορηγηθούν περιλαμβάνουν:
- στο πρώτο στάδιο, τα μέρη εκείνα του φακέλου πληροφοριών και των πιστοποιητικών έγκρισης τύπου που απαιτούνται για ολοκληρωμένο όχημα, τα οποία αντιστοιχούν στο στάδιο ολοκλήρωσης του βασικού οχήματος,
- από το δεύτερο και εξής, τα μέρη εκείνα του φακέλου πληροφοριών και των πιστοποιητικών έγκρισης τύπου τα οποία αφορούν το τρέχον στάδιο κατασκευής και αντίγραφο του πιστοποιητικού έγκρισης τύπου για το ημιτελές όχημα το οποίο είχε εκδοθεί στο προηγούμενο στάδιο κατασκευής. Επιπλέον, ο κατασκευαστής υποβάλλει πλήρεις λεπτομέρειες των αλλαγών και προσθηκών που έχει επιφέρει στο ημιτελές όχημα.
4. Όλες οι αιτήσεις έγκρισης τύπου συστήματος, κατασκευαστικού στοιχείου ή χωριστής τεχνικής μονάδας υποβάλλονται από τον κατασκευαστή στην αρμόδια για τις εγκρίσεις τύπου αρχή ενός κράτους μέλους. Η αίτηση συνοδεύεται από φάκελο πληροφοριών, του οποίου το περιεχόμενο δίδεται από το έγγραφο πληροφοριών της σχετικής επιμέρους οδηγίας.
5. Όλες οι αιτήσεις που αφορούν τύπο οχήματος, συστήματος, κατασκευαστικού στοιχείου ή χωριστής τεχνικής μονάδας υποβάλλονται σε ένα και μόνο κράτος μέλος. Για κάθε τύπο προς έγκριση υποβάλλεται ιδιαίτερη αίτηση.
Άρθρο 4
Διαδικασία έγκρισης τύπου
1. Τα κράτη μέλη χορηγούν:
α) έγκριση τύπου οχήματος:
- στους τύπους οχήματος που συμμορφώνονται προς τα στοιχεία του φακέλου πληροφοριών και πληρούν τις τεχνικές απαιτήσεις των σχετικών επιμέρους οδηγιών όπως προβλέπεται στο παράρτημα IV,
- στους τύπους οχημάτων ειδικής χρήσης που αναφέρονται στο παράρτημα XI τα οποία συμμορφώνονται προς τα στοιχεία του φακέλου πληροφοριών και πληρούν τις τεχνικές απαιτήσεις των επιμέρους οδηγιών όπως αναφέρονται στη σχετική στήλη του παραρτήματος XI.
Η διαδικασία εκτυλίσσεται κατά τα διαλαμβανόμενα στο παράρτημα V-
β) έγκριση τύπου σε πολλαπλά στάδια σε βασικούς, ημιτελείς ή ολοκληρωμένους τύπους οχημάτων οι οποίοι συμμορφώνονται προς τα στοιχεία του φακέλου πληροφοριών και πληρούν τις τεχνικές απαιτήσεις των σχετικών επιμέρους οδηγιών που ορίζονται στα παραρτήματα IV ή XI, ανάλογα με την κατάσταση ολοκλήρωσης του τύπου οχήματος.
Η διαδικασία αυτή εκτυλίσσεται κατά τα διαλαμβανόμενα στο παράρτημα XIV-
γ) έγκριση τύπου συστήματος στους τύπους οχημάτων που συμμορφώνονται προς τα στοιχεία του φακέλου πληροφοριών και πληρούν τις τεχνικές απαιτήσεις σχετικής επιμέρους οδηγίας-
δ) έγκριση τύπου κατασκευαστικού στοιχείου ή χωριστής τεχνικής μονάδας σε όλους τους τύπους κατασκευαστικού στοιχείου ή χωριστής τεχνικής μονάδας που συμμορφώνονται προς τα στοιχεία του φακέλου πληροφοριών και πληρούν τις τεχνικές απαιτήσεις που περιλαμβάνονται στη σχετική επιμέρους οδηγία η οποία προβλέπει ρητά τη δυνατότητα αυτή.
2. Ωστόσο, εάν κάποιο κράτος μέλος διαπιστώσει ότι όχημα, σύστημα, κατασκευαστικό στοιχείο ή χωριστή τεχνική μονάδα που συμμορφώνεται προς τις διατάξεις της παραγράφου 1 ενέχει, παρόλα αυτά, σοβαρό κίνδυνο για την οδική ασφάλεια, μπορεί να αρνηθεί την έκδοση έγκρισης τύπου. Πληροφορεί αμέσως τα άλλα κράτη μέλη και την Επιτροπή σχετικά, δηλώνοντας τους λόγους επί των οποίων βασίστηκε η απόφαση του.
3. Τα κράτη μέλη συμπληρώνουν όλα τα ισχύοντα μέρη του πιστοποιητικού έγκρισης τύπου (του οποίου πρότυπα περιλαμβάνονται στο παράρτημα VI της παρούσας οδηγίας και σε παράρτημα εκάστης των επιμέρους οδηγιών) για κάθε τύπο οχήματος, συστήματος, κατασκευαστικού στοιχείου ή χωριστής τεχνικής μονάδας που εγκρίνουν. Επιπλέον συμπληρώνουν και τα σχετικά τμήματα του δελτίου αποτελεσμάτων δοκιμών που επισυνάπτεται στο πιστοποιητικό έγκρισης τύπου του οχήματος (του οποίου πρότυπο περιλαμβάνεται στο παράρτημα VIII) και συντάσσει ή επαληθεύει τα περιεχόμενα του ευρετηρίου του πακέτου πληροφοριών. Τα πιστοποιητικά έγκρισης τύπου αριθμούνται σύμφωνα με τη μέθοδο που περιγράφεται στο παράρτημα VII. Το συμπληρωμένο πιστοποιητικό και τα συνημμένα έγγραφά του στέλνονται στον αιτούντα.
4. Σε περίπτωση όπου το προς έγκριση κατασκευαστικό στοιχείο ή χωριστή τεχνική μονάδα μπορεί να λειτουργήσει ή παρουσιάζει ειδικό χαρακτηριστικό μόνο σε συνδυασμό με άλλα μέρη του οχήματος και για το λόγο αυτό η συμμόρφωση προς μία ή περισσότερες απαιτήσεις μπορεί να επαληθευθεί μόνο όταν το προς έγκριση κατασκευαστικό στοιχείο ή χωριστή τεχνική μονάδα λειτουργεί σε συνδυασμό με άλλα μέρη του οχήματος, πραγματικά ή εξομοιωμένα, το πεδίο εφαρμογής της έγκρισης τύπου του κατασκευαστικού στοιχείου ή της χωριστής τεχνικής μονάδας πρέπει να περιορίζεται αναλόγως. Το πιστοποιητικό έγκρισης τύπου κατασκευαστικού στοιχείου ή χωριστής τεχνικής μονάδας αναφέρει στην περίπτωση αυτή τους ενδεχόμενους περιορισμούς στη χρήση του και τις τυχόν προϋποθέσεις εφαρμογής του. Η τήρηση των περιορισμών και προϋποθέσεων αυτών επαληθεύεται κατά το χρόνο έγκρισης τύπου του οχήματος.
5. Η αρμόδια για τις εγκρίσεις τύπου αρχή κάθε κράτος μέλους, στέλνει εντός ενός μηνός στις αντίστοιχες αρχές των άλλων κρατών μελών αντίγραφο του πιστοποιητικού έγκρισης τύπου του οχήματος (μαζί με τα προσαρτήματά του) για κάθε τύπο οχήματος του οποίου την έγκριση τύπου έχει χορηγήσει, απορρίψει ή αποσύρει.
6. Η αρμόδια για τις εγκρίσεις τύπου αρχή κάθε κράτους μέλους στέλνει κάθε μήνα στις αντίστοιχες αρχές των άλλων κρατών μελών κατάλογο (που περιλαμβάνει τις λεπτομέρειες οι οποίες αναφέρονται στο παράρτημα ΧΙΙΙ) των εγκρίσεων τύπου συστημάτων, κατασκευαστικών στοιχείων ή χωριστών τεχνικών μονάδων τις οποίες έχει χορηγήσει, απορρίψει ή αποσύρει κατά τη διάρκεια του εν λόγω μήνα. Επιπλέον, αιτήσει της αρμόδιας για τις εγκρίσεις τύπου αρχής άλλου κράτους μέλους, στέλνει αμέσως αντίγραφο του πιστοποιητικού έγκρισης τύπου ή/και του πακέτου πληροφοριών του συστήματος, κατασκευαστικού στοιχείου ή χωριστής τεχνικής μονάδας για κάθε τύπο συστήματος, κατασκευαστικού στοιχείου ή χωριστής τεχνικής μονάδας για τον οποίο έχει χορηγήσει, απορρίψει ή αποσύρει ένα πιστοποιητικό έγκρισης τύπου.
Άρθρο 5
Τροποποιήσεις των εγκρίσεων τύπου
1. Το κράτος μέλος το οποίο έχει χορηγήσει έγκριση τύπου λαμβάνει τα απαραίτητα μέτρα ώστε να ενημερώνεται σχετικά με οποιαδήποτε τροποποίηση στις λεπτομέρειες οι οποίες περιλαμβάνονται στο πακέτο πληροφοριών.
2. Η αίτηση τροποποίησης ή επέκτασης της έγκρισης τύπου υποβάλλεται αποκλειστικά στο κράτος μέλος το οποίο χορήγησε την αρχική έγκριση τύπου.
3. Στην περίπτωση έγκρισης τύπου συστήματος, κατασκευαστικού στοιχείου ή χωριστής τεχνικής μονάδας, εάν οι λεπτομέρειες που περιλαμβάνονται στο πακέτο πληροφοριών έχουν αλλάξει, η αρμόδια για τις εγκρίσεις τύπου αρχή του εν λόγω κράτους μέλους:
- εκδίδει αν χρειαστεί τις αναθεωρημένες σελίδες του πακέτου πληροφοριών, σημειώνοντας σε κάθε αναθεωρημένη σελίδα σαφώς τη φύση της τροποποίησης και την ημερομηνία επανέκδοσης. Σε κάθε αναθεώρηση, το ευρετήριο του πακέτου πληροφοριών (το οποίο επισυνάπτεται στο πιστοποιητικό έγκρισης) τροποποιείται αναλόγως ώστε να εμφαίνει τις ημερομηνίες των τελευταίων τροποποιήσεων,
- εκδίδει αναθεωρημένο πιστοποιητικό έγκρισης τύπου το οποίο συνοδεύεται από αριθμό επέκτασης εφόσον οποιεσδήποτε πληροφορίες που περιλαμβάνονται σε αυτό (εξαιρουμένων των προσαρτημάτων του) έχουν μεταβληθεί ή εφόσον οι απαιτήσεις της οδηγίας έχουν μεταβληθεί από την τρέχουσα ημερομηνία της έγκρισης τύπου. Το αναθεωρημένο πιστοποιητικό πρέπει να αναφέρει σαφώς το λόγο αναθεώρησης και την ημερομηνία επανέκδοσης.
Αν η αρμόδια για τις εγκρίσεις τύπου αρχή του εν λόγω κράτους μέλους εκτιμά ότι κάποια τροποποίηση πακέτου πληροφοριών καθιστά αναγκαίες νέες δοκιμές ή ελέγχους ενημερώνει σχετικά τον κατασκευαστή και εκδίδει τα προαναφερθέντα έγγραφα μόνο μετά την επιτυχή διεξαγωγή νέων δοκιμών ή ελέγχων.
4. Στην περίπτωση έγκρισης τύπου οχήματος, εάν τα στοιχεία που περιλαμβάνονται στο πακέτο πληροφοριών έχουν τροποποιηθεί, η αρμόδια για τις εγκρίσεις τύπου αρχή του εν λόγω κράτους μέλους:
- εκδίδει, αν απαιτείται, τις αναθεωρημένες σελίδες του πακέτου πληροφοριών, σημειώνοντας σε κάθε αναθεωρημένη σελίδα σαφώς τη φύση της τροποποίησης και την ημερομηνία επανέκδοσης. Σε κάθε περίπτωση έκδοσης αναθεωρημένων σελίδων τροποποιείται το ευρετήριο του πακέτου πληροφοριών (το οποίο επισυνάπτεται στο πιστοποιητικό έγκρισης) έτσι ώστε να εμφαίνει τις ημερομηνίες των τελευταίων τροποποιήσεων,
- εκδίδει αναθεωρημένο πιστοποιητικό έγκρισης τύπου, το οποίο συνοδεύεται από αριθμό επέκτασης, εφόσον είτε απαιτούνται περαιτέρω επιθεωρήσεις, είτε έχει τροποποιηθεί οποιαδήποτε πληροφορία στο πιστοποιητικό έγκρισης τύπου (εξαιρουμένων των προσαρτημάτων του) ή εφόσον τα πρότυπα οιασδήποτε από τις επιμέρους οδηγίες που ισχύουν μέχρι την ημερομηνία από την οποία απαγορεύεται η πρώτη θέση σε λειτουργία έχουν μεταβληθεί από την τρέχουσα ημερομηνία της έγκρισης τύπου του οχήματος. Το νέο πιστοποιητικό αναφέρει σαφώς το λόγο επέκτασης και την ημερομηνία επανέκδοσης.
Αν η αρμόδια για τις εγκρίσεις τύπου αρχή του εν λόγω κράτους μέλους διαπιστώσει ότι κάποια τροποποίηση πακέτου πληροφοριών καθιστά απαραίτητες νέες επιθεωρήσεις ενημερώνει σχετικά τον κατασκευαστή και εκδίδει τα προαναφερθέντα έγγραφα μόνο μετά την επιτυχή διεξαγωγή νέων επιθεωρήσεων. Τα τροποποιημένα έγγραφα αποστέλλονται σε όλες τις άλλες αρμόδιες για τις εγκρίσεις τύπου αρχές εντός ενός μηνός.
5. Όταν η έγκριση τύπου ενός οχήματος δεν είναι πλέον έγκυρη λόγω του ότι δεν ισχύουν πλέον μία ή περισσότερες από τις εγκρίσεις τύπου που είχαν χορηγηθεί δυνάμει των ειδικών οδηγιών οι οποίες αναφέρονται στο σχετικό πακέτο πληροφοριών, η αρμόδια αρχή του κράτους μέλους η οποία χορήγησε αυτή την έγκριση τύπου το επισημαίνει, αναφέροντας τη σχετική ημερομηνία, στις αρμόδιες για τις εγκρίσεις αρχές των άλλων κρατών μελών ή τους γνωστοποιεί τον αριθμό αναγνώρισης του τελευταίου οχήματος που έχει παραχθεί σύμφωνα με το παλαιό πιστοποιητικό.
Άρθρο 6
Πιστοποιητικό συμμόρφωσης
1. Ο κατασκευαστής, ως κάτοχος της έγκρισης τύπου οχήματος εκδίδει πιστοποιητικό συμμόρφωσης (του οποίου πρότυπα περιλαμβάνονται στο παράρτημα ΙΧ) που συνοδεύει κάθε όχημα, πλήρες ή ημιτελές, που έχει κατασκευασθεί σύμφωνα με τον εγκεκριμένο τύπο οχήματος. Στην περίπτωση ημιτελούς ή ολοκληρωμένου τύπου οχήματος, ο κατασκευαστής συμπληρώνει μόνο τα σημεία της σελίδας 2 του πιστοποιητικού συμμόρφωσης τα οποία έχουν προστεθεί ή τροποποιηθεί κατά το τρέχον στάδιο έγκρισης τύπου, και, ενδεχομένως, επισυνάπτει στο πιστοποιητικό αυτό όλα τα πιστοποιητικά συμμόρφωσης που είχαν εκδοθεί σε προηγούμενα στάδια.
2. Ωστόσο, τα κράτη μέλη μπορούν, για λόγους φορολόγησης ή έκδοσης άδειας κυκλοφορίας οχημάτων και αφού ενημερώσουν τρεις μήνες τουλάχιστον νωρίτερα την Επιτροπή και τα άλλα κράτη μέλη, να ζητήσουν να προστεθούν στο πιστοποιητικό και στοιχεία που δεν αναφέρονται στο παράρτημα ΙΧ με την προϋπόθεση ότι τα στοιχεία αυτά αναφέρονται ρητά στο πακέτο πληροφοριών ή μπορούν να προκύψουν από απλό υπολογισμό με βάση το πακέτο αυτό.
Τα κράτη μέλη μπορούν επίσης να ζητήσουν να συμπληρωθεί το πιστοποιητικό συμμόρφωσης που περιέχεται στο παράρτημα ΙΧ έτσι ώστε να εμφαίνονται καλύτερα τα αναγκαία και επαρκή στοιχεία για τους σκοπούς της φορολόγησης και της έκδοσης άδειας κυκλοφορίας από τις αρμόδιες εθνικές αρχές.
3. Ο κατασκευαστής, ως κάτοχος πιστοποιητικού έγκρισης τύπου για ένα κατασκευαστικό στοιχείο ή μια χωριστή τεχνική ενότητα, επιθέτει σε κάθε κατασκευαστικό στοιχείο ή τεχνική ενότητα που παράγεται σύμφωνα με τον εγκεκριμένο τύπο, το βιομηχανικό ή εμπορικό σήμα του, την ένδειξη του τύπου ή/και, εφόσον προβλέπεται από την ειδική οδηγία, το σήμα ή τον αριθμό της έγκρισης τύπου. Ωστόσο, στην τελευταία αυτή περίπτωση ο κατασκευαστής μπορεί να επιλέξει να μην επιθέσει το βιομηχανικό ή εμπορικό σήμα του ή την ένδειξη του τύπου.
4. Ο κατασκευαστής, ως κάτοχος πιστοποιητικού έγκρισης τύπου, το οποίο, σύμφωνα με τις διατάξεις του άρθρου 4 παράγραφος 4, περιλαμβάνει περιορισμούς χρήσης, χορηγεί με κάθε παραγόμενο κατασκευαστικό στοιχείο ή χωριστή τεχνική μονάδα λεπτομερείς πληροφορίες σχετικά με τους περιορισμούς αυτούς και αναφέρει τις προϋποθέσεις τοποθέτησης.
Άρθρο 7
Άδεια κυκλοφορίας και θέση σε λειτουργία
1. Τα κράτη μέλη χορηγούν άδεια κυκλοφορίας, επιτρέπουν την πώληση ή θέση σε λειτουργία νέων οχημάτων βάσει της κατασκευής και λειτουργίας τους, μόνον εφόσον συνοδεύονται από ισχύον πιστοποιητικό συμμόρφωσης. Στην περίπτωση ημιτελών οχημάτων, τα κράτη μέλη επιτρέπουν μεν την πώλησή τους αλλά μπορούν να αρνηθούν τη χορήγηση μόνιμης άδειας κυκλοφορίας και τη θέση σε λειτουργία τους ενόσω δεν είναι ολοκληρωμένα.
2. Τα κράτη μέλη επιτρέπουν την πώληση ή τη θέση σε λειτουργία κατασκευαστικών στοιχείων ή χωριστών τεχνικών μονάδων μόνον εφόσον πληρούν τις απαιτήσεις της σχετικής ειδικής οδηγίας και τις απαιτήσεις που αναφέρονται στο άρθρο 6 παράγραφος 3. Τούτο δεν εφαρμόζεται σε κατασκευαστικά στοιχεία ή χωριστές τεχνικές μονάδες που προορίζονται να χρησιμοποιηθούν σε οχήματα τα οποία εν όλω ή εν μέρει εξαιρούνται ή δεν καλύπτονται από το πεδίο εφαρμογής της παρούσας οδηγίας.
3. Εάν κάποιο κράτος μέλος διαπιστώσει ότι οχήματα, κατασκευαστικά στοιχεία ή χωριστές τεχνικές μονάδες συγκεκριμένου τύπου ενέχουν σοβαρό κίνδυνο για την οδική ασφάλεια αν και συνοδεύονται από ισχύον πιστοποιητικό συμμόρφωσης ή φέρουν κατάλληλο σήμα, μπορεί, για μέγιστο χρονικό διάστημα έξι μηνών, να αρνηθεί τη χορήγηση άδειας κυκλοφορίας των οχημάτων αυτών ή, να απαγορεύσει την πώληση ή θέση σε λειτουργία στο έδαφός του τέτοιων οχημάτων, κατασκευαστικών στοιχείων ή χωριστών τεχνικών μονάδων. Ενημερώνει αμέσως τα άλλα κράτη μέλη και την Επιτροπή δηλώνοντας τους λόγους στους οποίους βασίσθηκε η απόφασή του. Εάν το κράτος μέλος το οποίο χορήγησε την έγκριση τύπου αμφισβητήσει τον προβαλλόμενο κίνδυνο για την οδική ασφάλεια, τα ενδιαφερόμενα κράτη μέλη επιδιώκουν τη ρύθμιση της διαφοράς. Η Επιτροπή τηρείται ενήμερη και, ενδεχομένως, οργανώνει κατάλληλες διαβουλεύσεις με σκοπό την επίτευξη συμφωνίας.
Άρθρο 8
Εξαιρέσεις και εναλλακτικές διαδικασίες
1. Οι απαιτήσεις του άρθρου 7 παράγραφος 1, δεν ισχύουν σε:
- οχήματα που προορίζονται για χρήση από τις ένοπλες δυνάμεις, πολιτική άμυνα, πυροσβεστικές υπηρεσίες και δυνάμεις υπεύθυνες για την τήρηση της δημόσιας τάξης,
- οχήματα εγκριθέντα σύμφωνα με την παράγραφο 2.
2. Τα κράτη μέλη μπορούν, αιτήσει του κατασκευαστή, να απαλλάξουν από την εφαρμογή μιας ή περισσοτέρων διατάξεων μιας ή περισσοτέρων από τις επιμέρους οδηγίες:
α) Οχήματα παραγόμενα σε μικρές σειρές
Στην περίπτωση αυτή, ο αριθμός οχημάτων μιας οικογένειας τύπων που λαμβάνουν άδεια κυκλοφορίας ή πωλούνται ή τίθενται σε λειτουργία κατ' έτος στο εν λόγω κράτος μέλος, περιορίζεται κατ' ανώτατο όριο στον αριθμό μονάδων που αναφέρεται στο παράρτημα ΧΙΙ. Κάθε χρόνο τα κράτη μέλη αποστέλλουν στην Επιτροπή κατάλογο των εγκρίσεων τύπου αυτών. Το κράτος μέλος που χορηγεί παρόμοια έγκριση τύπου αποστέλλει αντίγραφο του πιστοποιητικού έγκρισης τύπου και των συνημμένων εγγράφων του στις αρμόδιες για τις εγκρίσεις τύπου αρχές των άλλων κρατών μελών που έχει προσδιορίσει ο κατασκευαστής, δηλώνοντας τη φύση των εξαιρέσεων που έχουν επιτραπεί. Εντός τριών μηνών τα εν λόγω κράτη μέλη αποφασίζουν κατά πόσον, και για ποιο αριθμό μονάδων, δέχονται την έγκριση τύπου για οχήματα που πρόκειται να λάβουν άδεια κυκλοφορίας στο έδαφός τους. Για τους σκοπούς των εγκρίσεων τύπου που χορηγούνται σύμφωνα με το παρόν στοιχείο α) οι απαιτήσεις των άρθρων 3, 4, 5, 6, 10 και 11 εφαρμόζονται εφόσον κρίνεται σκόπιμο από την αρμόδια για τις εγκρίσεις τύπου αρχή. Όταν χορηγείται παρέκκλιση σύμφωνα με το παρόν στοιχείο α) το κράτος μέλος μπορεί να ζητήσει να θεσπιστούν οι κατάλληλες εναλλακτικές διατάξεις.
β) Οχήματα τέλους σειράς
1. Τα κράτη μέλη δύνανται, εντός των ποσοτικών ορίων που περιέχονται στο παράρτημα ΧΙΙ σημείο Β και για περιορισμένη διάρκεια, να χορηγούν άδειες κυκλοφορίας και να επιτρέπουν την πώληση ή τη θέση σε κυκλοφορία νέων οχημάτων σύμφωνων προς ένα τύπο οχήματος η έγκριση του οποίου δεν ισχύει πλέον σύμφωνα με το άρθρο 5 παράγραφος 5.
Η διάταξη αυτή εφαρμόζεται μόνο στα οχήματα τα οποία:
- ευρίσκονται στο έδαφος της Κοινότητας και
- συνοδεύονται από ισχύον πιστοποιητικό συμμόρφωσης χορηγηθέν όταν ίσχυε ακόμη η έγκριση τύπου του εν λόγω τύπου οχήματος, αλλά δεν είχαν ακόμα λάβει άδεια κυκλοφορίας ή δεν είχαν τεθεί σε λειτουργία πριν από τη λήξη ισχύος της εν λόγω έγκρισης.
Η δυνατότητα αυτή περιορίζεται σε μια περίοδο 12 μηνών για τα έτοιμα οχήματα και σε περίοδο 18 μηνών για τα οχήματα που έχει ολοκληρωθεί η κατασκευή τους, από την ημερομηνία κατά την οποία παύει να ισχύει η έγκριση τύπου.
2. Προκειμένου να εφαρμοσθεί η παράγραφος 1 σε έναν ή περισσότερους τύπους οχημάτων μιας συγκεκριμένης κατηγορίας, ο κατασκευαστής υποβάλλει αίτηση στις αρμόδιες αρχές του κράτους μέλους που χορήγησε έγκριση του ή των τύπων των αντίστοιχων οχημάτων πριν από την έναρξη ισχύος των επιμέρους οδηγιών ή των τροποποιήσεών τους.
Στην αίτηση πρέπει να προσδιορίζονται οι τεχνικοί ή/και οικονομικοί λόγοι που την αιτιολογούν.
Το κράτος μέλος, αν δεχθεί την αίτηση πρέπει να κοινοποιήσει εντός μηνός στις αρμόδιες αρχές των άλλων κρατών μελών το περιεχόμενο και τους λόγους των παρεκκλίσεων που χορηγούνται στον κατασκευαστή καθώς και τις πληροφορίες που προβλέπει το άρθρο 5 παράγραφος 5.
Κάθε κράτος μέλος το οποίο αφορά η θέση σε λειτουργία αυτών των τύπων οχημάτων αναλαμβάνει τον έλεγχο της εκ μέρους του κατασκευαστή τήρησης των διατάξεων που προβλέπονται από το παράρτημα ΧΙΙ σημείο Β.
Τα κράτη μέλη κοινοποιούν κάθε χρόνο στην Επιτροπή ένα κατάλογο παρεκκλίσεων, με την αιτιολογία τους.
γ) Οχήματα, κατασκευαστικά στοιχεία ή χωριστές τεχνικές μονάδες που έχουν σχεδιασθεί σύμφωνα με τεχνολογίες ή αρχές εκ φύσεως ασυμβίβαστες προς μία ή περισσότερες απαιτήσεις μιας ή περισσοτέρων από τις ειδικές οδηγίες
Όσον αφορά αυτά τα οχήματα, κατασκευαστικά στοιχεία ή χωριστές τεχνικές μονάδες, το κράτος μέλος που χορηγεί την έγκριση τύπου απευθύνει εντός μηνός αντίγραφο του εγγράφου της έγκρισης, συνοδευόμενο από τα παραρτήματα της, στις αρμόδιες για την έγκριση τύπου αρχές των άλλων κρατών μελών και αποστέλλει αμέσως στην Επιτροπή έκθεση με τα ακόλουθα στοιχεία:
- το λόγο για τον οποίο η οικεία τεχνολογία ή αρχή καθιστά το όχημα, το κατασκευαστικό στοιχείο ή την τεχνική μονάδα ασυμβίβαστα με τις απαιτήσεις μιας ή περισσοτέρων από τις ειδικές οδηγίες,
- περιγραφή των προβλημάτων ασφαλείας και προστασίας περιβάλλοντος και των μέτρων που ελήφθησαν,
- περιγραφή των δοκιμών και των αποτελεσμάτων τους που καταδεικνύουν επίπεδο ασφάλειας και προστασίας του περιβάλλοντος τουλάχιστον ισοδύναμο με αυτό που εξασφαλίζουν οι απαιτήσεις μιας ή περισσοτέρων των επιμέρους σχετικών οδηγιών,
- προτάσεις τροποποιήσεων των σχετικών επιμέρους οδηγιών ή προτάσεις νέων επιμέρους οδηγιών, αναλόγως.
Η Επιτροπή, σύμφωνα με τη διαδικασία που περιγράφεται στο άρθρο 13, αποφασίζει εντός τριμήνου την έγκριση ή μη της έκθεσης.
Εάν η Επιτροπή εγκρίνει την έκθεση, το κράτος μέλος μπορεί να εκδώσει την έγκριση τύπου σύμφωνα με την παρούσα οδηγία και η Επιτροπή λαμβάνει τα απαραίτητα μέτρα για να προσαρμόσει τις επιμέρους οδηγίες που αποτέλεσαν αντικείμενο της παρέκκλισης. Η ισχύς τέτοιων εγκρίσεων τύπου περιορίζεται σε 24 μήνες, αλλά μπορεί να παραταθεί από την Επιτροπή αιτήσει του κράτους μέλους το οποίο χορήγησε την έγκριση τύπου.
3. Τα πιστοποιητικά έγκρισης τύπου που εκδίδονται σύμφωνα με την παράγραφο 2 και των οποίων τα υποδείγματα περιλαμβάνονται στο παράρτημα VΙ δεν δύνανται να φέρουν τον τίτλο "Πιστοποιητικό έγκρισης τύπου οχήματος ΕΟΚ", εκτός από την περίπτωση της παραγράφου 2 στοιχείο γ) παραπάνω, εφόσον η Επιτροπή έχει εγκρίνει τη σχετική έκθεση.
Άρθρο 9
Αποδοχή ισοδυνάμων εγκρίσεων τύπου
1. Προτάσει της Επιτροπής το Συμβούλιο, αποφασίζοντας με ειδική πλειοψηφία μπορεί να αναγνωρίσει την ισοδυναμία μεταξύ των προϋποθέσεων ή διατάξεων έγκρισης τύπου συστημάτων, κατασκευαστικών στοιχείων και χωριστών τεχνικών μονάδων που θεσπίζονται από την παρούσα οδηγία και των διαδικασιών που προβλέπονται από διεθνείς κανονισμούς ή κανονισμούς τρίτων χωρών, στο πλαίσιο πολυμερών ή διμερών συμφωνιών μεταξύ της Κοινότητας και των τρίτων χωρών.
2. Αναγνωρίζεται η ισοδυναμία διεθνών κανονισμών που περιλαμβάνονται στο παράρτημα ΙV μέρος ΙΙ με τις αντίστοιχες επιμέρους οδηγίες. Οι αρμόδιες για τις εγκρίσεις τύπου αρχές των κρατών μελών δέχονται εγκρίσεις χορηγούμενες σύμφωνα με τέτοιους κανονισμούς και, ενδεχομένως, τα σχετικά σήματα έγκρισης, αντί των αντιστοίχων εγκρίσεων ή/και σημάτων που προβλέπονται από τις αντίστοιχες επιμέρους οδηγίες. Οι ανωτέρω διεθνείς κανονισμοί δημοσιεύονται στην Επίσημη Εφημερίδα των Ευρωπαϊκών Κοινοτήτων.
Άρθρο 10
Μέτρα συμμόρφωσης της παραγωγής
1. Κράτος μέλος το οποίο χορηγεί έγκριση τύπου λαμβάνει τα προβλεπόμενα στο παράρτημα Χ μέτρα ως προς την έγκριση αυτή ώστε να επαληθεύει, εν ανάγκη σε συνεργασία με τις αρμόδιες για τις εγκρίσεις αρχές των άλλων κρατών μελών, τη λήψη των κατάλληλων μέτρων που εξασφαλίζουν ότι τα παραγόμενα οχήματα, συστήματα, κατασκευαστικά στοιχεία ή χωριστές τεχνικές μονάδες, συμμορφώνονται προς τον εγκεκριμένο τύπο.
2. Κράτος μέλος το οποίο έχει χορηγήσει έγκριση τύπου λαμβάνει τα προβλεπόμενα στο παράρτημα Χ μέτρα ως προς την έγκριση αυτή ώστε να επαληθεύει, εν ανάγκη σε συνεργασία με τις αρμόδιες για τις εγκρίσεις αρχές των άλλων κρατών μελών, ότι τα μέτρα που αναφέρονται στην παράγραφο 1 εξακολουθούν να είναι επαρκή και ότι τα κατασκευαζόμενα οχήματα, συστήματα, κατασκευαστικά στοιχεία ή χωριστές τεχνικές μονάδες, εξακολουθούν να συμμορφώνονται προς τον εγκεκριμένο τύπο. Η επαλήθευση της συμμόρφωσης της παραγωγής προς τον εγκεκριμένο τύπο περιορίζεται στις διαδικασίες που περιγράφονται στο παράρτημα Χ σημείο 2 και στις επιμέρους οδηγίες που περιέχουν ειδικές απαιτήσεις.
Άρθρο 11
Μη συμμόρφωση προς τον εγκεκριμένο τύπο
1. Συμμόρφωση προς τον εγκεκριμένο τύπο δεν υπάρχει όταν διαπιστώνεται η ύπαρξη αποκλίσεων από τα στοιχεία, του πιστοποιητικού έγκρισης τύπου ή/και του πακέτου πληροφοριών, που δεν έχουν εγκριθεί από το κράτος μέλος που χορήγησε την έγκριση τύπου σύμφωνα με το άρθρο 5 παράγραφοι 3 ή 4. Ένα όχημα δεν θεωρείται ότι αποκλίνει από τον εγκεκριμένο τύπο όταν έχουν τηρηθεί οι τυχόν ανοχές που προβλέπονται από επιμέρους οδηγίες.
2. Εάν κάποιο κράτος μέλος το οποίο έχει χορηγήσει έγκριση τύπου διαπιστώσει ότι οχήματα, κατασκευαστικά στοιχεία ή χωριστές τεχνικές μονάδες που συνοδεύονται από πιστοποιητικό συμμόρφωσης ή φέρουν σήμα έγκρισης τύπου δεν συμμορφώνονται προς τον εγκεκριμένο τύπο, λαμβάνει τα απαραίτητα μέτρα ώστε να διασφαλίσει ότι, τα κατασκευαζόμενα οχήματα, κατασκευαστικά στοιχεία ή χωριστές τεχνικές μονάδες θα συμμορφώνονται και πάλι προς τον εγκεκριμένο τύπο. Οι αρμόδιες για τις εγκρίσεις αρχές αυτού του κράτους μέλους κοινοποιούν στις αντίστοιχες αρχές των άλλων κρατών μελών τα ληφθέντα μέτρα τα οποία μπορούν να φθάσουν μέχρι την απόσυρση της έγκρισης τύπου.
3. Εάν κάποιο κράτος μέλος διαπιστώσει ότι οχήματα, κατασκευαστικά στοιχεία ή χωριστές τεχνικές μονάδες που συνοδεύονται από πιστοποιητικό συμμόρφωσης ή φέρουν σήμα έγκρισης τύπου δεν συμμορφώνονται προς τον εγκεκριμένο τύπο, μπορεί να ζητήσει από το κράτος μέλος το οποίο χορήγησε την έγκριση τύπου να επαληθεύσει ότι τα παραγόμενα οχήματα, κατασκευαστικά στοιχεία ή χωριστές τεχνικές μονάδες συμμορφώνονται προς τον εγκεκριμένο τύπο. Η επαλήθευση διενεργείται το συντομότερο δύνατό και οπωσδήποτε μέσα σε έξι μήνες από την ημερομηνία της αίτησης.
4. Στην περίπτωση:
- έγκρισης τύπου οχήματος όπου η μη συμμόρφωση οχήματος προκύπτει αποκλειστικά από τη μη συμμόρφωση συστήματος, κατασκευαστικού στοιχείου ή χωριστής τεχνικής μονάδας ή
- έγκρισης τύπου σε πολλαπλά στάδια όπου η μη συμμόρφωση ολοκληρωμένου οχήματος προκύπτει αποκλειστικά από τη μη συμμόρφωση συστήματος, κατασκευαστικού στοιχείου ή χωριστής τεχνικής μονάδας η οποία αποτελεί αναπόσπαστο τμήμα του ημιτελούς οχήματος, ή του ιδίου του ημιτελούς οχήματος,
η αρμόδια για τις εγκρίσεις τύπου οχημάτων αρχή ζητά από το κράτος μέλος το οποίο χορήγησε έγκριση τύπου συστήματος, κατασκευαστικού στοιχείου, χωριστής τεχνικής μονάδας ή ημιτελούς οχήματος να πράξει τα δεόντα ώστε να διασφαλίσει ότι τα παραγόμενα οχήματα συμμορφώνονται και πάλι προς τον εγκεκριμένο τύπο. Τα σχετικά μέτρα λαμβάνονται το συντομότερο δυνατό και οπωσδήποτε εντός έξι μηνών από την ημερομηνία της αίτησης, ενδεχομένως σε συνεργασία με το κράτος μέλος το οποίο υποβάλλει την αίτηση.
Όταν διαπιστώνεται έλλειψη συμμόρφωσης, οι αρμόδιες για τις εγκρίσεις τύπου αρχές του κράτους μέλους το οποίο έχει χορηγήσει την έγκριση τύπου συστήματος, κατασκευαστικού στοιχείου ή χωριστής τεχνικής μονάδας ή την έγκριση ημιτελούς οχήματος λαμβάνει τα μέτρα που αναφέρονται στην παράγραφο 2.
5. Οι αρμόδιες για τις εγκρίσεις αρχές των κρατών μελών ενημερώνονται αμοιβαία, εντός ενός μηνός, σχετικά με οποιαδήποτε απόσυρση έγκρισης τύπου και για τους λόγους ενός τέτοιου μέτρου.
6. Εάν το κράτος μέλος το οποίο έχει χορηγήσει έγκριση τύπου αμφισβητήσει την κοινοποιηθείσα έλλειψη συμμόρφωσης τα ενδιαφερόμενα κράτη μέλη προσπαθούν να διευθετήσουν τη διαφορά. Η Επιτροπή τηρείται ενήμερη και, ενδεχομένως, οργανώνει κατάλληλες διαβουλεύσεις προς επίλυση της διαφοράς.
Άρθρο 12
Κοινοποίηση αποφάσεων και ένδικα μέσα
Όλες οι αποφάσεις που λαμβάνονται σύμφωνα με τις διατάξεις οι οποίες εγκρίνονται κατ' εφαρμογήν της παρούσας οδηγίας και απορρίπτουν ή αποσύρουν έγκριση τύπου, αρνούνται την χορήγηση αδείας κυκλοφορίας ή απαγορεύουν την πώληση, πρέπει να αναφέρουν λεπτομερώς τους λόγους επί των οποίων βασίζονται. Η απόφαση κοινοποιείται στο ενδιαφερόμενο μέρος το οποίο, ταυτόχρονα, ενημερώνεται και για τα ένδικα μέσα που του παρέχονται από τους ισχύοντες νόμους των κρατών μελών και για την προθεσμία άσκησής τους.
Άρθρο 13
Προσαρμογή των παραρτημάτων
1. Συνιστάται επιτροπή για την προσαρμογή στην τεχνική πρόοδο, καλούμενη στο εξής "επιτροπή ", η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.
2. Όλες οι τροποποιήσεις που απαιτούνται για την προσαρμογή:
- των παραρτημάτων της παρούσας οδηγίας ή
- των διατάξεων των επιμέρους οδηγιών, εκτός εάν οι οδηγίες αυτές προβλέπουν αντίθετες διατάξεις,
εγκρίνονται σύμφωνα με τη διαδικασία της παραγράφου 3. Η διαδικασία αυτή εφαρμόζεται επίσης κατά την εισαγωγή στις επιμέρους οδηγίες διατάξεων σχετικών με την έγκριση τύπου χωριστών τεχνικών μονάδων.
3. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό εντός προθεσμίας που ορίζει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για τις αποφάσεις που καλείται να λάβει το Συμβούλιο προτάσει της Επιτροπής. Κατά την ψηφοφορία στα πλαίσια της επιτροπής, οι ψήφοι των αντιπροσώπων των κρατών μελών σταθμίζονται σύμφωνα με τα οριζόμενα στο προαναφερόμενο άρθρο. Ο προέδρος δεν λαμβάνει μέρος στην ψηφοφορία.
Η επιτροπή θεσπίζει τα προβλεπόμενα μέτρα όταν είναι σύμφωνα προς τη γνώμη της επιτροπής.
Όταν τα προτεινόμενα μέτρα δεν είναι σύμφωνα προς τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση για τα ληπτέα μέτρα. Το Συμβούλιο αποφασίζει με ειδική πλειοψηφία.
Εάν μετά την παρέλευση προθεσμίας τριών μηνών από την υποβολή της πρότασης το Συμβούλιο δεν έχει αποφασίσει, τα προτεινόμενα μέτρα θεσπίζονται από την Επιτροπή.
4. Σε περίπτωση που το Συμβούλιο, αποφασίζοντας προτάσει της Επιτροπής, εκδώσει μια νέα επιμέρους οδηγία, εγκρίνει επίσης, βάσει της ιδίας πρότασης, και τις κατάλληλες τροποποιήσεις των σχετικών παραρτημάτων της παρούσας οδηγίας.
Άρθρο 14
Κοινοποίηση των αρμοδίων για τις εγκρίσεις τύπου αρχών και τεχνικών υπηρεσιών
1. Τα κράτη μέλη κοινοποιούν στην Επιτροπή και στα άλλα κράτη μέλη τα ονόματα και τις διευθύνσεις:
- των αρμοδίων για τις εγκρίσεις τύπου αρχών και, ενδεχομένως, τους τομείς αρμοδιότητάς τους και
- των τεχνικών υπηρεσιών τις οποίες έχουν ορίσει, διευκρινίζοντας το είδος των διαδικασιών δοκιμών που έχει αναλάβει καθεμία από αυτές. Οι κοινοποιημένες υπηρεσίες πρέπει να πληρούν τα εναρμονισμένα πρότυπα για τη λειτουργία των εργαστηρίων δοκιμών (EN 45001), υπό τις ακόλουθες προϋποθέσεις:
ι) ένας κατασκευαστής δεν μπορεί να ορίζεται ως τεχνική υπηρεσία εκτός από τις περιπτώσεις όπου οι επιμέρους οδηγίες το προβλέπουν ρητώς,
ιι) για τους σκοπούς της παρούσας οδηγίας δεν θεωρείται εξαιρετικό για μια τεχνική υπηρεσία να χρησιμοποιεί εξωτερικό εξοπλισμό, εφόσον η αρμόδια για τις εγκρίσεις τύπου αρχή έχει συμφωνήσει.
2. Μια κοινοποιημένη υπηρεσία τεκμαίρεται μεν ότι πληροί το εναρμονισμένο πρότυπο αλλά, ενδεχομένως, η Επιτροπή μπορεί να ζητήσει από τα κράτη μέλη να το αποδείξουν.
Υπηρεσίες τρίτων χωρών κοινοποιούνται ως διορισμένη τεχνική υπηρεσία μόνο στο πλαίσιο διμερούς ή πολυμερούς συμφωνίας μεταξύ της Κοινότητας και της τρίτης χώρας."
2. Τα παραρτήματα Ι έως ΙΙΙ αντικαθίστανται από τα παραρτήματα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι τις 31 Δεκεμβρίου 1992. Ενημερώνουν αμέσως σχετικά την Επιτροπή. Εφαρμόζουν τις διατάξεις αυτές από την 1η Ιανουαρίου 1993.
Όταν τα κράτη μέλη θεσπίζουν τις διατάξεις που αναφέρονται στην παράγραφο 1 αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.
2. Όσον αφορά την έγκριση τύπου οχήματος, τα κράτη μέλη εφαρμόζουν την παρούσα οδηγία μόνο για οχήματα της κατηγορίας Μ1 εξοπλισμένα με κινητήρα εσωτερικής καύσης, έως ότου τροποποιηθούν τα παραρτήματα σύμφωνα με το άρθρο 13 της οδηγίας 70/156/ΕΟΚ, όπως τροποποιήθηκε από την παρούσα οδηγία, προκειμένου να επεκταθεί το πεδίο εφαρμογής της και στα οχήματα της κατηγορίας Μ1 που είναι εξοπλισμένα με άλλους κινητήρες εκτός από τους κινητήρες εσωτερικής καύσης, καθώς και σε άλλες κατηγορίες οχημάτων. Εν τω μεταξύ, οι διατάξεις του άρθρου 10 της οδηγίας 70/156/ΕΟΚ, όπως τροποποιήθηκε από την οδηγία 87/403/ΕΟΚ, εφαρμόζονται για εγκρίσεις τύπου οχημάτων άλλων κατηγοριών.
3. Μέχρι τις 31 Δεκεμβρίου 1995 για τα πλήρη οχήματα και μέχρι τις 31 Δεκεμβρίου 1997 για τα ολοκληρωμένα οχήματα σύμφωνα με τη διαδικασία έγκρισης τύπου σε πολλαπλά στάδια, τα κράτη μέλη εφαρμόζουν τις διατάξεις του άρθρου 4 παράγραφος 1 της οδηγίας 70/156/ΕΟΚ, όπως τροποποιήθηκε από την παρούσα οδηγία, μόνο αιτήσει του κατασκευαστού. Εν τω μεταξύ, τα κράτη μέλη χορηγούν εθνικές εγκρίσεις τύπου και επιτρέπουν την κυκλοφορία, πώληση και θέση σε λειτουργία οχημάτων, κατασκευαστικών στοιχείων και χωριστών τεχνικών μονάδων σύμφωνα με τις διατάξεις του άρθρου 10 της οδηγίας 70/156/ΕΟΚ, όπως τροποποιήθηκε από την οδηγία 87/403/ΕΟΚ.
4. Μέχρι τις 31 Δεκεμβρίου 1997 για τα πλήρη οχήματα και μέχρι τις 31 Δεκεμβρίου 1999 για τα ολοκληρωμένα οχήματα σύμφωνα με τη διαδικασία έγκρισης τύπου σε πολλαπλά στάδια, το άρθρο 7 παράγραφοι 1 και 2 της οδηγίας 70/156/ΕΟΚ, όπως τροποποιήθηκε από την παρούσα οδηγία, δεν εφαρμόζεται σε οχήματα, κατασκευαστικά στοιχεία και χωριστές τεχνικές μονάδες που ανήκουν σε τύπο που έχει λάβει εθνική έγκριση τύπου πριν από την 1η Ιανουαρίου 1996 ή την 1η Ιανουαρίου 1998, αντίστοιχα, ή σε τύπο στον οποίο ένα κράτος μέλος έχει εκδώσει άδεια κυκλοφορίας ή έχει επιτρέψει την πώληση ή θέση σε λειτουργία πριν από την 1η Ιανουαρίου 1996 ή την 1η Ιανουαρίου 1998, αντίστοιχα.
Οι εγκρίσεις τύπου που χορηγούνται σύμφωνα με τις επιμέρους οδηγίες που αποτελούν μέρος της προαναφερόμενης εθνικής έγκρισης τύπου, θα εξακολουθήσουν να ισχύουν μετά τις 31 Δεκεμβρίου 1997 για τα πλήρη οχήματα και μετά τις 31 Δεκεμβρίου 1999 για τα ολοκληρωμένα οχήματα σύμφωνα με τη διαδικασία έγκρισης τύπου σε πολλαπλά στάδια, εκτός εάν πληρούται μία από τις προϋποθέσεις που ορίζονται στο άρθρο 5 παράγραφος 3 δεύτερο εδάφιο της οδηγίας 70/156/ΕΟΚ, όπως τροποποιήθηκε από την παρούσα οδηγία.
5. Με την επιφύλαξη του άρθρου 8 παράγραφος 2 στοιχεία α) και β) της οδηγίας 70/156/ΕΟΚ, όπως τροποποιήθηκε από την παρούσα οδηγία, οι διατάξεις των παραγράφων 3 και 4 δεν επιτρέπουν στα κράτη μέλη να αποκλίνουν από οποιαδήποτε διάταξη επιμέρους οδηγίας η οποία θεσπίζει απαιτήσεις βασιζόμενες σε πλήρη εναρμόνιση σχετικά με την έγκριση τύπου και την αρχική θέση σε λειτουργία οχήματος, κατασκευαστικού στοιχείου ή χωριστής τεχνικής μονάδας.
Άρθρο 3
Στις 31 Δεκεμβρίου 1994, το αργότερο, η Επιτροπή, με βάση τις σχετικές πληροφορίες που ανακοινώνουν οι αρμόδιες αρχές των κρατών μελών, θα καταρτίσει έκθεση για την εφαρμογή των διαδικασιών ευρωπαϊκής έγκρισης τύπου δίδοντας ιδιαίτερη προσοχή στις περί παρεκκλίσεων διατάξεις του άρθρου 8 της οδηγίας 70/156/ΕΟΚ, όπως τροποποιήθηκε από την παρούσα οδηγία, και για τις επιπτώσεις στα διάφορα κράτη μέλη της θεσπιζόμενης αρχής της εναρμόνισης. Θα προτείνει τις τυχόν αναγκαίες τροποποιήσεις για να βελτιωθεί ο μηχανισμός έγκρισης τύπου, συμπεριλαμβανομένης και της προσαρμογής των επιμέρους οδηγιών στην αρχή της εναρμόνισης, και να διευκολυνθεί η θέση σε κυκλοφορία των οχημάτων στα κράτη μέλη. Οι τροποποιήσεις αυτές θα εγκριθούν σύμφωνα με τη διαδικασία που προβλέπεται στο άρθρο 13 της οδηγίας 70/156/ΕΟΚ, όπως τροποποιήθηκε από την παρούσα οδηγία.
Άρθρο 4
Η παρούσα οδηγία απευθύνεται στα κράτη μέλη.
Λουξεμβούργο, 18 Ιουνίου 1992.

Labels: 7
8
3
15